ÚRAD VLÁDY 
SLOVENSKEJ REPUBLIKY 
   sekcia vládnej legislatívy 

                                                                                                        Na rokovanie vlády SR
        dňa 10. februára 2004
 K materiálu č. 2827/2004
K bodu č. 

S T A N O V I S K O 

k návrhu zákona o znalcoch, tlmočníkoch a prekladateľoch a o zmene a doplnení niektorých zákonov – nové znenie  

I.
	Návrh zákona o znalcoch, tlmočníkoch a prekladateľoch a o zmene a doplnenie niektorých zákonov predkladá na rokovanie vlády Slovenskej republiky podpredseda vlády a minister spravodlivosti SR podľa Plánu legislatívnych úloh vlády SR na rok 2003.
	
	Cieľom predloženého návrhu zákona je harmonizovať náš právny poriadok s právom Európskej únie, vymedziť rozsah práv a povinností, ktoré tlmočníkom, prekladateľom a znalcom vznikajú pri výkone ich činnosti, ako aj pôsobnosť ministerstva a podmienky činnosti znaleckých, tlmočníckych a prekladateľských ústavov. 

II.

Návrh zákona bol predmetom medzirezortného pripomienkového konania a na základe jeho výsledkov sa návrh zákona na rokovanie vlády SR predkladá bez rozporov. 
		
	Návrh zákona nemá priame negatívne dôsledky na štátny rozpočet Slovenskej republiky, nemá vplyv na rozpočty vyšších územných celkov a rozpočty obcí, naopak očakáva sa príjem do štátneho rozpočtu vo výške minimálne 12 mil. Sk zo správnych poplatkov.  

	Návrh zákona nebol prerokovaný v Rade hospodárskej a sociálnej dohody SR, keďže prerokovanie návrhu zákona v tomto orgáne vzhľadom na jeho obsahové zameranie nie je potrebné.  

	Legislatívna rada vlády Slovenskej republiky rokovala o predmetnom návrh zákona na svojich zasadnutiach dňa 9. decembra 2003 a 27. januára 2004. Vláde Slovenskej republiky odporučila návrh zákona schváliť, za predpokladu zapracovania jej pripomienok a odporúčaní. Zároveň odporučila na rokovanie vlády predložiť nové znenie návrhu zákona. 

III.

	Úrad vlády Slovenskej republiky, sekcia vládnej legislatívy, konštatuje, že v novom znení návrhu zákona sú pripomienky a odporúčania legislatívnej rady až na výnimky zapracované. 
	Návrh zákona preto odporúča schváliť s tým, že v predloženom znení návrhu zákona odporúča vykonať ešte tieto úpravy: 

1.	V § 1 v súlade s pripomienkou legislatívnej rady legislatívnu skratku „(ďalej len „tlmočnícky ústav“)“ vypustiť, resp. vykonať primeranú úpravu textu v tomto ustanovení lebo v tých ustanoveniach, ktorými sa podmienky činnosti tlmočníckych a prekladateľských ústavov ustanovujú. 
2.	V poznámke pod čiarou k odkazu 3 v súlade s pripomienkou legislatívnej rady doplniť citácie zákonov o konkrétne ustanovenia. 
3.	V § 6 ods. 1, ktorý upravuje podmienky zápisu  pre právnickú osobu,  je potrebné v súlade s pripomienkou legislatívnej rady text preformulovať tak, aby sa vzťahoval nielen na znaleckú organizáciu, ale aj tlmočnícku organizáciu a prekladateľskú organizáciu a v písmene b) vykonať aj príslušnú gramatickú úpravu. V rovnakom zmysle upraviť aj text odseku 4 tohto paragrafu.   
4.	V § 7 ods. 1 písm. b) slovo „určené“ nahradiť slovom „ustanovené“. 
5.	V § 19 ods. 1 je nutné sa vyporiadať so skutočnosťou, že vymedzená oblasť znaleckej činnosti nemôže byť uvedená v rozhodnutí o zápise do zoznamu, keďže podľa odseku 4 tohto ustanovenia sa o zápise do zoznamu nevyhotovuje písomné rozhodnutie. Odporúčame napr. slová „vo vymedzenej oblasti znaleckej činnosti uvedenej v rozhodnutí o zápise do zoznamu“ nahradiť slovami „v odbore znaleckej činnosti zapísanej v zozname“. V zmysle pripomienky legislatívnej rady zvážiť aj vypustenie poslednej vety tohto odseku. 
6.	V nadpise druhej hlavy tretej časti v súlade s § 1 slovo „Pôsobnosť“ nahradiť slovami: „Podmienky činnosti“.
7.	V § 25 ods. 1 prvú vetu v súlade s pripomienkou legislatívnej rady upraviť rovnako ako text § 19 ods. l . 
8.	V § 27 v odsekoch 3 a 6 v súlade s pripomienkou legislatívnej rady vypustiť slovo „výšky“. 
9.	V § 37 bod l v súlade s pripomienkou legislatívnej rady vypustiť citácie článkov noviel platného zákona o znalcoch a tlmočníkoch. 
10.	 V čl. II v súlade s pripomienkou legislatívnej rady text upraviť takto: „ V sadzobníku v položke 29 sa vypúšťa písmeno a). Súčasne sa zrušuje označenie písmena b).“ 

V Bratislave 6. februára 2004.
Vypracovala: K. Škulová 

Štefan  G r m a n 
		     generálny riaditeľ 
sekcie vládnej legislatívy